महिला सशक्तीकरण गर्न सरकार प्रतिबद्ध
प्रधानमन्त्री पुष्पकमल दाहाल ‘प्रचण्ड’ले राजनीतिक, आर्थिक, प्रशासनिक क्षेत्रमा महिला सहभागितासँगै नेतृत्व बढ्दै गएको बताउनुभएको छ । नेपाल उद्योग परिसङ्घले शनिबार आयोजना गरेको ‘महिला नेतृत्व सम्मेलन’को उद्घाटन गर्दै प्रधानमन्त्री प्रचण्डले महिला सशक्तीकरण र महिलाको निर्णय क्षमता बढाउन सरकार प्रतिबद्ध रहेको बताउनुभयो  ।
काठमाडौँ, चैत १२ गते । प्रधानमन्त्री पुष्पकमल दाहाल ‘प्रचण्ड’ले राजनीतिक, आर्थिक, प्रशासनिक क्षेत्रमा महिला सहभागितासँगै नेतृत्व बढ्दै गएको बताउनुभएको छ । नेपाल उद्योग परिसङ्घले शनिबार आयोजना गरेको ‘महिला नेतृत्व सम्मेलन’को उद्घाटन गर्दै प्रधानमन्त्री प्रचण्डले महिला सशक्तीकरण र महिलाको निर्णय क्षमता बढाउन सरकार प्रतिबद्ध रहेको बताउनुभयो  । संविधानले नै ३३ प्रतिशत महिला सहभागिता सुनिश्चित गरेको चर्चा गर्दै प्रधानमन्त्री प्रचण्डले निर्णायक तहमा महिला पुग्दा त्यसको प्रभाव क्रमिक रूपमा सकारात्मक देखिएको बताउनुभयो । पछिल्लो समय हरेक क्षेत्रमा सहभागिता बढ्दै गएकाले महिलाले अवसर पाएपछि नेतृत्वदायी भूमिका निर्वाह गर्न सक्छन् भन्ने प्रमाणित भइसकेको उहाँले बताउनुभयो । उद्योग व्यवसाय, राजनीति, प्राविधिक क्षेत्रमा महिलाको सहभागिता बढ्नु प्रशंसनीय रहेको धारणा व्यक्त गर्दै प्रधानमन्त्री प्रचण्डले निर्णय गर्ने भूमिकासँगै अन्य क्षेत्रमा थप सक्रिय सहभागिता बढाउन जरुरी रहेको बताउनुभयो । पछिल्लो समय स्थानीय तहदेखि केन्द्रसम्मै उद्योग तथा व्यावसायिक क्षेत्रमा महिला नेतृत्व बढ्दै गएको चर्चा गर्दै प्रधानमन्त्री प्रचण्डले भन्नुभयो, “आगामी दिनमा अन्य क्षेत्रमा समेत महिलाको सक्रिय सहभागिता बढाउँदै जानुपर्छ । हरेक क्षेत्रमा महिलाको नेतृत्व विकास बढ्दै गएको छ, यसलाई अझ वृद्धि गर्दै अगाडि जान आवश्यक छ ।” उहाँले हरेक क्षेत्रमा महिलाको सहभागिता वृद्धिसँगै नेतृत्व विकास र महिला सशक्तीकरणका लागि सरकारले विभिन्न कार्यक्रम सञ्चालन गरिरहेको जानकारी दिनुभयो । सो अवसरमा व्यवसायी एवं प्रतिनिधि सभाका सांसद विनोद चौधरीले २१औँ शताब्दीका महिला नेतृत्वलाई चुनौती र अवसर बराबर रहेको बताउनुभयो । व्यावसायिक क्षेत्रदेखि राजनीतिक क्षेत्रमा महिलाको योगदान क्रमिक रूपमा बढ्दै गएकाले आगामी दिनमा थप बढाउन राज्यले उच्च प्राथमिकता दिनुपर्ने उहाँको भनाइ छ । राष्ट्रपति, सभामुखदेखि प्रधानन्यायाधीशको मुख्य नेतृत्व महिलाले सम्हालिसकेकाले व्यावसायिक क्षेत्रमा पनि महिलाको सहभागिता क्रमिक रूपमा बढ्न आवश्यक रहेको धारणा उहाँले व्यक्त गर्नुभयो । “विभिन्न कालखण्डमा भएका आन्दोलनमा महिलाको योगदान महत्त्वपूर्ण रहँदै आएको छ । महिला हरेक चुनौती सामना गर्न सक्षम छन्,” उहाँले भन्नुभयो । महिला आफ्नो क्षमता प्रदर्शन गर्न पनि सक्षम भएको चर्चा गर्दै सांसद चौधरीले राजनीति, प्रशासनिक र व्यावसायिक क्षेत्रमा महिलाको सहभागिता बढ्दै गएपछि समग्र दशकै विकासमा महत्त्वपूर्ण योगदान पुुग्ने बताउनुभयो । सरकारले सरकारी नियुक्तिमा महिलालाई प्राथमिकता दिनुपर्ने उहाँको धारणा छ । नेपाल उद्योग परिसङ्घका अध्यक्ष विष्णु अग्रवालले पछिल्लो समय राजनीतिसँगै व्यावसायिक क्षेत्रमा महिलाको सहभागिता बढ्दै गएको बताउनुभयो । पहिला उद्यमशीलताको विकास हुँदै सशक्तीकरण भई रोजगारीका अवसर सिर्जना गर्ने ठाउँमा महिला पुगेकाले यसलाई राज्यले उच्च सम्मान गर्नुपर्ने उहाँको भनाइ छ । व्यापार व्यवसायमा १० हजारभन्दा बढी महिला संलग्न रहेको जानकारी दिँदै उहाँले आगामी दिनमा यसलाई थप बढाउँदै जान आवश्यक रहेको बताउनुभयो । सो अवसरमा नेपाल उद्योग परिसङ्घअन्तर्गत महिला नेतृत्व मञ्चकी सभापति छाया शर्माले महिला व्यावसायिक क्षेत्रमा आत्मनिर्भर भई रोजगारीसमेत सिर्जना गर्दै गएकाले महिलाले पाउने छुट सहुलियत सुविधा सहजै उपलब्ध गराउने व्यवस्था गर्नुपर्ने बताउनुभयो । उहाँले नीतिगत रूपमा उद्यमी महिलालाई कर्जा, ऋण, सहुलियत, छुटको व्यवस्था गरिए पनि त्यो सुविधा लिन धेरै कठिन रहेको बताउनुभयो । सभापति शर्माले राजनीतिक, व्यावसायिक, सामाजिक क्षेत्रका महिलाको सहभागिता एकै ठाउँमा गराएर महिलाको नेतृत्व विकाससम्बनधी विषयमा छलफल गरिने जानकारी दिनुभयो । दुुई दिनसम्म सञ्चालन हुने सम्मेलनमा नेपालीसँगै सार्क मुलुकबाट महिलाको सहभागिता रहेको छ । सो सम्मेलनमा उद्यमी महिलाले आफूूले उत्पादन गरेका सामान प्रदर्शनीमा राखेका छन् ।   